Sche la crappa raquinta

Megalits en il Grischun. Megalit è grec e vul dir "crap grond". Ins designescha cun quest num perditgas da crap da culturas vegliurdas che dattan anc oz da lignar a la scienza. Ils centers da megalits ils pli impressiunants èn da chattar en la Bretagna. Megalits chattain nus dentant er en il Grischun.	
Els na caracteriseschan betg la cuntrada uschè expressivamain sco ils imposants tschertgels da crap da Stonehenge a Wiltshire en Engalterra u sco ils alingiaments da crap da plirs kilometers lunghezza da Carnae en la Bretagna. Tgi che n'è betg vegni fatg attent en in cudesch da viagiar u en in guid regiunal sin in uschenumnà crap da strias u dal diavel va per quest motiv il pli savens speravi als megalits en noss pajais senza far stim dad els.
Ina da las cuntradas perscrutadas il pli minuziusamain pertutgant ils megalits è la Surselva. Gia Christianus Caminada menziuna en ses cudesch "Graubünden - Die verzauberten Täler", en il qual el s'occupa da las culturas ed isanzas preistoricas en la veglia Rezia, per la Surselva radund 20 lieus cun uschenumnads menhirs, alingiaments, cromlechs e craps cun cuppinas. Questa publicaziun dal posteriur uvestg da Cuira, che deditgescha pli che 60 paginas da ses cudesch al vegl cult da crap, è stada per il geolog Ulrich Büchi e sia dunna Greti la basa per ulteriuras perscrutaziuns. Ils resultats èn uss avant maun en set cudeschets ch'en illustrads ritgamain e che cuntegnan ina gronda quantitad da material. Or da questa gronda purschida vulain nus preschentar in pitschen exempel.

La Muota da Falera
Igl è stà l'anteriur selvicultur chantunal Walo Burkard che ha scuvert curt avant la segunda guerra mundiala ina culegna dal temp da bronz sin la collina davos la baselgia da s. Rumetg. Las exchavaziuns che han deplorablamain pertutgà be ina pitschna part da la culegna, han purtà a la glisch numerusas chaussas: scalgias da terracotga, craps da moler, farclas da bronz ed ina grondiusa gluva da bronz. Ed anc insatge han ins scuvert: numnadamain ina entira massa da megalits che furman ensemen in impurtant lieu da cult dal sulegl. Perditga da quai dattan differents craps cun cuppinas e craps d'unfrenda e numerusas retschas da crappa (alingiaments). Ils consorts Büchi han perscrutà spezialmain quests alingiaments e menhirs ed han en quest connex chattà chaussas che fan smirvegliar.

Chalender dal temp da bronz
Or da l'entir sistem dals alingiaments sin la Muota da Falera vulain nus menziunar qua be la retscha la pli impurtanta. Quest allungament consista da sis craps (oriundamain probablamain set) postads si dretg sco colonnas en distanzas regularas. Sin la medema lingia sa chatta el vest da la baselgia da s. Rumetg in tarment crap. Sch'ins prolunghescha questa lingia vers il vest po ins constatar che las baselgias da Ladir e Ruschein ma er la chaplutta a Gula/Schnaus e la baselgia da s. Martin/Sursaissa sa chattan exactamain sin questa lingia. En direcziun ost sa chatta la chaplutta da s. Clau a Laax medemamain sin questa lingia. Vegn la lingia prolungada vinavant fin a l'orizont, finescha ella cun in piz dal Calanda. Ins po natiralmain sa dumandar, pertge che tantas baselgias e chapluttas cristianas èn postadas sin questa lingia "paganila". Fitg simpel da declerar: Lieus da cult cristians èn vegnids erigids cun predilecziun sur vegls lieus da cult paganiIs per uschia "neutralisar" quels.
Nus vulain pia returnar tar nossa lingia Sursaissa-Ruschein-Ladir-Falera-Laax-Calanda. - Per ils abitants da la culegna dal temp da bronz sin la Muota da Falera era quella ina spezia da chalender che cunfina il temp daI solstizi da stad. Pertge exactamain 30 dis avant e suenter il solstizi da stad (21 da zercladur) leva il sulegl davos la retscha da crappa menziunada e davos il piz dal Calanda si.
Quest alingiament pudain nus datar oz detg exactamain. Sut in crap da l'alingiament han ins numnadamain chattà rests d'in "fieu d'unfrenda". La vegliadetgna da quests rests da cotgla ha l'institut fisical da la scola politecnica federala a Turitg calculà sin radund 3400 onns. Ils craps da la retscha èn pia vegnids pustads enturn 1400 av. Cr. - Questa dataziun è vegnida confermada: La prolungaziun d'ina ulteriura retscha da crappa inditgescha numnadamain il punet, nua ch'il sulegl leva il solstizi da stad. L'axa da la terra mida dentant sia posiziun regladamain. Calculaziuns astronomicas han cumprovà ch'ils punets numnads èn stads gists e valaivels per il temp enturn 1500 av.Cr.

Anc blers misteris
Natiralmain n'èsi betg pussaivel d'integrar tut ils megalits enturn la Muota en il sistem d'alingiaments. Gist en connex cun la muntada da divers craps cun cuppinas n'èn anc diversas dumondas betg scleridas.	
Er Ia figura d'ina fatscha rienta, engravada cun ina puntga en in grond bloc da crap en la vischinanza da Ia Muota e scuverta dad Ignaz Cathomen da Falera I'onn 1984, n'ha fin oz anc betg revelà ses misteri. Sa tracti d'in sacerdot? Preschenta questa figura in manader u regent? Sa lascha la figura integrar en il sistem astronomic enturn la Muota? Appartegna ella insumma al medem temp? Il pitschen um preistoric ch'è passà en la litteratura speziala sco "il legher megalit", na fa betg gronds quitads pervi da questas dumondas scientificas. EI ri ...